Diari Oficial de la Generalitat Valenciana


Sumari del DOGV 8482, del 08-02-2019 (2019/1213)

RESOLUCIÓ de 6 de febrer de 2019, de la Direcció General de Política Lingüística i Gestió del Multilingüisme, per la qual s'estableixen el calendari i el procés d'inscripció i matriculació per a la realització de la prova de certificació dels nivells del Marc Europeu Comú de Referència per a l'aprenentatge, l'ensenyament i l'avaluació de llengües (MECR) dels ensenyaments d'idiomes de règim especial en les escoles oficials d'idiomes de la Comunitat Valenciana, corresponent a la convocatòria 2019.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8482

Data del DOGV
:   08-02-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1213


Data del document
:   06-02-2019

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * examen

RESOLUCIÓ de 6 de febrer de 2019, de la Direcció General de Política Lingüística i Gestió del Multilingüisme, per la qual s'estableixen el calendari i el procés d'inscripció i matriculació per a la realització de la prova de certificació dels nivells del Marc Europeu Comú de Referència per a l'aprenentatge, l'ensenyament i l'avaluació de llengües (MECR) dels ensenyaments d'idiomes de règim especial en les escoles oficials d'idiomes de la Comunitat Valenciana, corresponent a la convocatòria 2019. [2019/1213]  
  
En el Reial decret 1041/2017, de 22 de desembre, pel qual es fixen les exigències mínimes del nivell bàsic a efectes de certificació, s'estableix el currículum bàsic dels nivells intermedi B1, intermedi B2, avançat C1 i avançat C2, dels ensenyaments d'idiomes de règim especial que regula la Llei orgànica 2/2006, de 3 de maig, d'educació. En l'article 4.1 determina que «els ensenyaments de nivell bàsic dels idiomes han de tindre les característiques i l'organització que les administracions educatives determinen».  
La Resolució de 4 de juliol de 2018, del secretari autonòmic d'Educació i Investigació, per la qual es dicten instruccions en termes d'ordenació acadèmica i organització de les escoles oficials d'idiomes valencianes durant el curs 2018-2019, estableix la normativa reguladora del currículum bàsic en les escoles oficials d'idiomes de la Comunitat Valenciana.  
L'article 3.4 de l'Ordre de 31 de gener de 2008, de la Conselleria d'Educació, per la qual es regulen l'avaluació i la promoció dels ensenyaments d'idiomes de règim especial a la Comunitat Valenciana, estableix que, en finalitzar l'últim curs dels diferents nivells en què siga necessària la superació de la prova de certificació, l'alumne o l'alumna podrà realitzar l'esmentada prova (DOGV 5706, 19.02.2008).  
  
De la mateixa manera, l'article 14 de l'Ordre 87/2013, de la Conselleria d'Educació, Cultura i Esport, per la qual es regulen l'organització i el funcionament de les escoles oficials d'idiomes de la Comunitat Valenciana, diu que, respecte a la prova de certificació, el referent normatiu és el determinat en l'Ordre de 10 de març de 2008, amb les excepcions exposades en aquesta ordre (DOGV 7118, 25.09.2013).  
  
L'article 14 de l'Ordre 87/2013 també determina la possibilitat de convocar proves extraordinàries de certificació per a cada idioma i nivell, i estableix que la convocatòria de les proves serà inclosa en la resolució de convocatòries de proves de certificació per a cada curs acadèmic, emesa per la direcció general amb competències en matèria d'ensenyaments de règim especial.  
Per mitjà de la Resolució d'1 d'octubre de 2018, del director general de Política Lingüística i Gestió del Multilingüisme, van ser nomenats els membres de la comissió coordinadora de la prova de certificació per al curs acadèmic 2018-2019 (DOGV 8402, 15.10.2018).  
Per tot això, en virtut de les competències que m'atribueix el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
Primer. Calendari de realització i convocatòries de les proves de certificació  
1. El calendari de realització de les tres activitats de llengua escrites de la prova de certificació de la convocatòria ordinària del curs 2018-2019 serà el que figura en l'annex I d'aquesta resolució.  
2. El calendari de realització de les tres activitats de llengua escrites de la prova de certificació de la convocatòria extraordinària de setembre de 2019 serà el que figura com a annex II d'aquesta resolució.  
3. El calendari de realització de l'activitat de producció i coproducció orals de la prova de certificació de la convocatòria ordinària del curs 2018-2019 serà l'establit i publicat en cadascuna de les escoles oficials d'idiomes. La prova de producció i coproducció orals podrà tindre lloc abans de les parts escrites, a partir del dia 22 de maig de 2019.  
4. El calendari de realització de la part de producció i coproducció orals de la prova de certificació de la convocatòria extraordinària de setembre de 2019 serà l'establit i publicat en cadascuna de les escoles oficials d'idiomes. La prova de producció i coproducció orals podrà tindre lloc abans de les parts escrites.  
5. Una vegada impartides les 120 hores lectives en els cursos dels diferents nivells en què siga necessària la superació de la prova de certificació, la direcció d'estudis podrà determinar el calendari de realització de la part de producció i coproducció orals, sempre a partir del dia 22 de maig de 2019. Es tindrà en compte, a l'hora d'organitzar l'esmentada prova, donar prioritat, per necessitats organitzatives, als idiomes valencià i anglés. En qualsevol cas, la publicació de la part de producció i coproducció orals es farà abans del dia 7 de maig de 2019.  
  
6. L'ordre de la convocatòria per a la realització de la part de producció i coproducció orals començarà per la lletra F, d'acord amb la Resolució de 21 de gener de 2019, de la Conselleria de Justícia, Administració Pública, Reformes Democràtiques i Llibertats Públiques, per la qual es determina la lletra per a fixar l'ordre d'intervenció dels aspirants i, si és el cas, dirimir els empats en tots els processos selectius que es convoquen durant l'any 2019 en el conjunt de les administracions públiques valencianes, determinada per a fixar l'ordre d'intervenció dels aspirants a totes les proves selectives que estiguen publicades en data 1 de maig.  
7. Tots els alumnes de les escoles oficials d'idiomes, en qualsevol de les modalitats, podran realitzar les proves de la convocatòria extraordinària, en la qual només s'hauran d'examinar de les parts no superades en la convocatòria ordinària.  
8. Tots els candidats i candidates de les proves de certificació hauran de realitzar la prova de la convocatòria extraordinària en la mateixa escola on van realitzar la prova de la convocatòria ordinària.  
9. Els llistats provisionals dels resultats dels exàmens de la convocatòria ordinària de juny hauran d'estar publicats abans del 25 de juny, a les 21.00 hores.  
10. Els llistats provisionals dels resultats dels exàmens de la convocatòria extraordinària de setembre hauran d'estar publicades abans del 18 de setembre, a les 21.00 hores.  
  
Segon. Condicions generals  
1. De conformitat amb el que disposa la normativa vigent, per a inscriure's en la prova de certificació serà requisit imprescindible tindre setze anys complits l'any natural en què se celebre la prova.  
2. La matriculació en la prova de certificació no exigeix haver cursat cap ensenyament previ en les escoles oficials d'idiomes.  
3. Per a formalitzar la matrícula en la prova de certificació en qualsevol escola oficial d'idiomes de la Comunitat Valenciana, els alumnes no matriculats en el curs 2018-2019 en el nivell i idioma de la prova hauran de pagar la taxa que corresponga, amb els descomptes que preveu la normativa, independentment de la forma d'accés a aquesta convocatòria.  
4. Els candidats i candidates no matriculats en el curs 2018-2019 en les escoles oficials d'idiomes o els alumnes matriculats que desitgen realitzar la prova de certificació en un nivell diferent del nivell que cursa, han de fer la matriculació per via telemàtica, han d'abonar la taxa corresponent a aquest efecte i han de presentar en el centre la documentació requerida en el període que estableix aquesta resolució.  
  
5. La matrícula no es considera formalitzada fins que l'escola oficial d'idiomes no rep tota la documentació necessària i valida l'alta. Els alumnes que no porten a l'escola la documentació en el termini establit perdran el dret a la realització de les proves de certificació.  
  
6. La matriculació en la prova de certificació pot comportar l'enregistrament de la prova corresponent a la part de producció i coproducció orals. El material enregistrat no podrà ser reproduït amb finalitats distintes de l'avaluadora.  
7. El fet d'estar matriculat o matriculada en una escola oficial d'idiomes no comporta la inscripció automàtica en la prova de certificació en els cursos en què siga necessari superar-la (els segons cursos dels nivells A2, B1 i B2, així com els nivells C1 i C2). Aquests alumnes hauran de formalitzar la inscripció exclusivament per via telemàtica i en el període que estableix aquesta resolució.  
8. Els alumnes matriculats durant el curs 2018-2019 en una determinada escola oficial d'idiomes no podran presentar-se a la prova de certificació, en qualitat d'alumne no matriculat, en cap altra escola oficial d'idiomes de la Comunitat Valenciana en el mateix idioma o idiomes en què ja estan matriculats com a alumnes oficials. En el cas que l'alumne o alumna haja presentat la renúncia a la matrícula oficial en un idioma o idiomes i haja sigut acceptada, podrà matricular-se en la prova de certificació d'aquest idioma o idiomes en qualsevol escola oficial d'idiomes de la Comunitat Valenciana com a alumne o alumna no matriculat.  
  
9. Així mateix, els alumnes matriculats durant el curs 2018-2019 en una de les escoles oficials d'idiomes de la Comunitat Valenciana que desitgen matricular-se d'un altre idioma o nivell diferent del que cursa, hauran de realitzar la matrícula en el mateix període i condicions que els alumnes no matriculats.  
10. Segons la normativa vigent, els ciutadans i les ciutadanes de qualsevol nacionalitat podran matricular-se en un idioma estranger diferent de l'oficial del país on van realitzar l'escolarització obligatòria.  
  
11. Així mateix, els alumnes matriculats en les escoles oficials d'idiomes que cursen ensenyaments en els primers cursos dels diferents nivells, podran presentar-se a la prova de certificació d'un nivell superior del mateix idioma que cursen, amb la renúncia condicionada prèvia a la matrícula oficial en el moment de formalitzar la matrícula per a la prova de certificació, i podran continuar assistint a les classes presencials del grup en què es van matricular en el curs vigent, fins a la finalització de la docència, segons el calendari escolar. En cas de superar la prova de certificació, podran matricular-se en les mateixes condicions de prioritat dels alumnes matriculats, en el nivell següent al que han superat. En cas de no superar-la, podran presentar-se a la convocatòria extraordinària de la mateixa prova de certificació i perdran el dret a presentar-se a la convocatòria extraordinària del curs del qual han fet la renúncia condicionada.  
12. Aquesta renúncia condicionada s'aplicarà també als alumnes que estiguen matriculats en l'últim curs dels nivells en què siga necessària la superació de la prova de certificació i desitgen presentar-s'hi en un nivell superior diferent del nivell en què estan matriculats. En cas de superar la prova de certificació, podran matricular-se en les mateixes condicions de prioritat d'un alumne matriculat, i en cas de no superar-la es podran matricular del mateix curs no superat.  
  
13. Els alumnes no matriculats en l'escola oficial d'idiomes durant el curs 2018-2019, o amb renúncia condicionada de matrícula, que superen tres de les quatre destreses de la prova de certificació, podran matricular-se en el curs conduent a la certificació del mateix nivell que no ha superat en la convocatòria extraordinària, sense la necessitat de fer la prova de nivell. En el cas dels alumnes no matriculats, hauran de fer-ne prèviament la preinscripció.  
  
14. Els alumnes no matriculats en l'escola oficial d'idiomes durant el curs 2018-2019 i matriculats per a realitzar la prova de certificació en la modalitat lliure, podran ser reubicats, per a realitzar-la, en una altra seu diferent de la sol·licitada, en funció dels recursos humans i de capacitat de la seu sol·licitada inicialment, tenint en compte els criteris següents:  
- província de residència a la Comunitat Valenciana  
- més pròxima de la seu sol·licitada  
- província sol·licitada.  
En cada escola oficial d'idiomes es podrà consultar la llista dels alumnes matriculats en la prova de certificació, així com la seu assignada a cada un dels candidats i candidates, en cas d'haver sigut reubicats.  
  
  
Tercer. Inscripció dels alumnes matriculats en el curs 2018-2019  
  
1. Els alumnes que, al llarg del curs acadèmic 2018-2019, estiguen matriculats en les escoles oficials d'idiomes de la Comunitat Valenciana en l'últim curs de nivell A2, en l'últim curs de nivell B1, en l'últim curs de B2 o en els nivells C1 o C2, podran inscriure's per a realitzar la prova de certificació corresponent en l'escola oficial d'idiomes on cursen els estudis; tot això llevat dels alumnes que, acollint-se al que disposa l'article 9 de l'Ordre de 31 de gener de 2008, de la Conselleria d'Educació, per la qual es regulan l'avaluació i la promoció dels ensenyaments d'idiomes de règim especial a la Comunitat Valenciana, hagen renunciat a la matrícula. Aquesta inscripció es farà exclusivament per via telemàtica i estarà exempta del pagament de taxes.  
  
2. El període perquè aquests alumnes s'inscriguen en la prova de certificació comprendrà des de les 09.00 hores del dia 11 de febrer fins a les 15.00 hores del dia 25 de febrer de 2019.  
3. Una vegada finalitzat el termini d'inscripció, les escoles oficials d'idiomes de la Comunitat Valenciana faran públiques les llistes provisionals dels alumnes inscrits en la prova de certificació el dia 1 de març de 2019. Els candidats i candidates exclosos disposaran d'un termini de 10 dies hàbils per a poder esmenar la causa que n'haja motivat l'exclusió. Així mateix, els candidats i candidates que hagen detectat errors en les seues dades hauran de comunicar-ho a la secretaria del centre per escrit en el mateix termini, perquè siguen esmenats. Les reclamacions, si és el cas, s'adreçaran al director o directora de l'escola oficial d'idiomes corresponent.  
4. Una vegada esmenades les errades, les escoles oficials d'idiomes exposaran les llistes definitives dels alumnes inscrits en la prova de certificació al tauler d'anuncis abans del dia 22 de març de 2019.  
  
5. Les escoles oficials d'idiomes, abans del dia 28 de març de 2019, traslladaran, en suport digital, al Servei d'Idiomes i Programes Europeus de la Direcció General de Política Lingüística i Gestió del Multilingüisme un informe estadístic en versió PDF signat pel secretari o la secretària del centre i en versió editable amb el nombre d'alumnes inscrits per idioma i nivell.  
  
Quart. Matriculació dels alumnes no matriculats o amb renúncia en el curs 2018-2019  
1. Per a poder matricular-se en la prova de certificació, els alumnes no matriculats en les escoles oficials d'idiomes durant el curs acadèmic 2018-2019, o que han renunciat a la matrícula, hauran de fer la matrícula per via telemàtica, així com presentar necessàriament en la secretaria de l'escola oficial d'idiomes, dins el termini establit, el justificant del pagament bancari juntament amb la documentació sol·licitada perquè, d'aquesta manera, quede formalitzada la matrícula.  
  
2. El període de matriculació telemàtica d'aquests alumnes en la prova de certificació comprendrà des de les 09.00 hores del dia 11 de febrer de 2019 fins a les 15.00 hores del dia 25 de febrer de 2019.  
  
3. Des del dia 12 de febrer de 2019 fins al dia 8 de març de 2019 es podrà aportar a la secretaria del centre el justificant del pagament bancari de la taxa i la documentació sol·licitada.  
4. Una vegada finalitzat el termini de matriculació, les escoles oficials d'idiomes faran públiques, el dia 13 de març de 2019, les llistes provisionals dels alumnes matriculats en la prova de certificació. Els candidats i candidates exclosos disposaran d'un termini de 10 dies hàbils per a poder esmenar la causa que n'haja motivat l'exclusió. Així mateix, els candidats i candidates que hagen detectat errors en les seues dades hauran de comunicar-ho a la secretaria del centre per escrit en el mateix termini, perquè siguen esmenats. Les reclamacions, si és el cas, s'adreçaran al director o directora de l'escola oficial d'idiomes corresponent.  
  
5. Una vegada esmenades les errades, les escoles oficials d'idiomes exposaran les llistes definitives dels alumnes no matriculats inscrits en la prova de certificació al tauler d'anuncis abans del dia 2 d'abril de 2019.  
6. Les escoles oficials d'idiomes, abans del 5 d'abril de 2019, traslladaran en suport digital al Servei d'Idiomes i Programes Europeus de la Direcció General de Política Lingüística i Gestió del Multilingüisme un informe estadístic en versió PDF signat pel secretari o secretària del centre i en versió editable amb el nombre d'alumnes matriculats per idioma i nivell.  
  
Cinqué. Documentació que cal aportar per a formalitzar la matricula en la modalitat lliure  
1. Una vegada realitzada la matrícula per via telemàtica, per a formalitzar-la definitivament, és imprescindible presentar en la secretaria de l'escola oficial d'idiomes, des de les 09.00 hores del dia 12 de febrer fins a les 14.00 hores del dia 8 de març, la documentació següent:  
- Justificant del pagament bancari.  
- Fotocòpia del DNI, NIE o passaport.  
- Una fotografia de carnet actualitzada.  
- Fotocòpia compulsada del títol de família nombrosa (si escau).  
- Fotocòpia compulsada del títol de família monoparental (si escau).  
  
- Víctimes de violència de gènere: resolució judicial o administrativa (si escau).  
- Discapacitat: certificat oficial expedit per l'òrgan competent de benestar social (si escau).  
- Víctimes de terrorisme, acreditat pel ministeri amb competències en aquesta matèria (si escau).  
- Annex III, per a sol·licitar l'adaptació de la prova per necessitats especials i el corresponent certificat acreditatiu expedit per l'administració competent (si escau).  
- Altres, amb la corresponent acreditació oficial (si escau).  
2. Alumnes estrangers  
Els ciutadans i les ciutadanes de qualsevol nacionalitat podran matricular-se en un idioma estranger diferent de l'oficial del país en què van realitzar l'escolarització obligatòria.  
Si hi ha coincidència entre la llengua pròpia del país del qual és nacional i la llengua de la qual desitgen examinar-se, hauran d'aportar un certificat oficial, o, a falta d'això, una declaració jurada, en què s'acredite la llengua en què va realitzar l'escolarització obligatòria.  
  
Sisé. Alumnes de That's English!  
1. Els alumnes matriculats en el mòdul 4 de That's English! podran inscriure's per a la realització de la prova de certificació de nivell A2 si han superat aquest mòdul; de la mateixa manera, els alumnes matriculats en el mòdul 8 de That's English! podran inscriure's per a la realització de la prova de certificació de nivell B1, en cas d'haver superat aquest mòdul. Els alumnes matriculats en el mòdul 12 de That's English! podran inscriure's per a la realització de la prova de certificació de nivell B2, en cas d'haver superat aquest mòdul.  
  
2. Per a facilitar que aquests alumnes puguen presentar-se a la prova de certificació corresponent a la convocatòria 2019, l'última avaluació (de la segona convocatòria) es realitzarà abans de l'inici de la celebració de la prova de certificació dels nivells A2, B1 i B2, respectivament.  
  
3. El període d'inscripció, exclusivament per via telemàtica, per a aquests alumnes serà des de les 09.00 hores del 20 de maig fins a les 15.00 hores del 21 de maig de 2019. La data de realització de la part de producció i coproducció orals de l'examen per a aquests alumnes tindrà lloc l'últim dia de la data de realització de cada nivell, d'acord amb el llistat publicat el dia 7 de maig al qual fa esment el punt 5 de l'apartat primer d'aquesta resolució.  
  
Seté. Alumnes amb necessitats educatives especials  
Per tal d'adaptar la duració i les condicions de realització de la prova de certificació a les característiques dels alumnes amb necessitats educatives especials, aquests hauran d'acreditar, en el mateix moment d'efectuar la inscripció o la matrícula, la discapacitat que tenen per mitjà del certificat acreditatiu expedit per l'administració competent, tal com indica l'article 13 de l'Ordre de 10 de març de 2008, de la Conselleria d'Educació, així com sol·licitar expressament el tipus d'adaptació que necessiten presentant la sol·licitud de l'annex III d'aquesta resolució.  
Les escoles oficials d'idiomes que hagen matriculat alumnes amb necessitats educatives especials remetran al Servei d'Idiomes i Programes Europeus les sol·licituds de les persones interessades juntament amb els certificats presentats i un llistat amb la relació dels sol·licitants i l'adaptació requerida, en format digital, en un termini màxim de set dies després de la finalització del període d'inscripció i matriculació.  
  
Una vegada estudiades les sol·licituds i la documentació aportada, seran comunicades les adaptacions autoritzades, si és procedent, a cada escola oficial d'idiomes en què es realitzarà la prova de certificació.  
  
Els alumnes oficials que hagen sol·licitat l'adaptació per al curs 2018-1019 i no sol·liciten més adaptacions, han de marcar simplement l'opció «alumne/a oficial» en l'annex III.  
Huité. Taxes  
1. La taxa que cal pagar pels drets d'examen per als nivells bàsic A2, intermedi B1, intermedi B2 i avançat C1 és de 67,28 euros; per al nivell avançat C2, la taxa és de 94,18 euros.  
Els alumnes lliures que no hagen estat matriculats anteriorment en l'escola oficial d'idiomes, hauran d'abonar també la taxa d'obertura d'expedient, que és de 25,50 euros.  
2. Caldrà aplicar les exempcions i bonificacions als alumnes que siguen membres de família nombrosa, als que hagen sigut víctimes de bandes armades o elements terroristes o siguen familiars d'aquells, als que siguen membres de família monoparental i als que siguen víctimes d'actes de violència de gènere, així com als qui es troben en algun dels supòsits d'exempció a què es refereix l'article 14.2-2 de la Llei 20/2017, de 28 de desembre, de la Generalitat, de taxes.  
  
3. Els alumnes matriculats abans del curs 2018-2019 en les escoles oficials d'idiomes d'Alacant, Castelló, Quart de Poblet i València, que vulguen fer la prova de certificació en les escoles de nova creació, no han de pagar pel trasllat d'expedient.  
  
  
Provinents de les escoles   
següents: Sol·liciten trasllat d'expedient   
gratuït a:  
EOI Alacant EOI L'Alacantí  
EOI Castelló EOI El Maestrat  
EOI La Plana Baixa  
EOI Quart de Poblet EOI Paterna  
EOI Torrent  
EOI València EOI València-Benicalap  
EOI València-Quatre Carreres  
EOI Torrent  
EOI Alzira EOI Torrent  
  
  
4. De conformitat amb el que estableix l'article 1.2.6 de la Llei 20/2017, de 28 de desembre, de la Generalitat, de taxes, correspondrà la devolució de la taxa quan s'haja ingressat amb caràcter previ a la utilització del domini públic, a la prestació del servei o a la realització de l'activitat de la qual es tracte, i aquesta utilització, prestació o realització no tinga lloc finalment per causes no imputables, directament o indirectament, al subjecte passiu.  
Contra aquesta resolució, que no posa fi a la via administrativa, s'hi pot interposar un recurs d'alçada davant de la Secretaria Autonòmica d'Educació i Investigació en el termini d'un mes comptat des de l'endemà de la publicació en el Diari Oficial de la Generalitat Valenciana, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 6 de febrer de 2019.- El director general de Política Lingüística i Gestió del Multilingüisme: Rubén Trenzano Juan.